Wiki+på+mellomtrinnet

flat

=Naturfag/norsk=

Se for deg at du er lærer på mellomtrinnet og vil øke elevenes digitale kompetanse. Du studerer læreplanen og bestemmer deg for å lage et tverrfaglig undervisningsopplegg i norsk og naturfag. Fordi du vil ha et tema der elevene selv kan bidra til å skape læringsressurser, velger du å starte et prosjektarbeid om verdensrommet. Hovedtanken er at elevene skal samarbeide om å utvikle en felles læringsressurs som også kan fungere som pedagogisk dokumentasjon av læring. Med bakgrunn i dette velger du samarbeidsverktøyet wiki som plattform for tekstproduksjon.

Vi vil nå gi deg noen tips til hvordan du kan organisere dette arbeidet, både med tanke på at elevene skal bidra til produksjon av læringsressurser, og at wikien kan være med på å dokumentere elevenes utvikling over tid. I det følgende presenterer vi undervisningsopplegget med utgangspunkt i de didaktiske kategoriene mål, innhold, arbeidsmåter, rammefaktorer, forutsetninger og vurdering. Til slutt gir vi noen tips til videreføring av arbeidet.

=Mål hentet fra Kunnskapsløftets læreplaner i naturfag og norsk (etter 7. trinn):= (KD 2006).
 * 1) Elevene skal kunne beskrive solsystemet vårt og naturvitenskapens teorier for hvordan jorda har blitt til.
 * 2) Elevene skal kunne beskrive en modell for solsystemet og hvordan denne kan forklare observerte fenomener, inkludert dag og natt, månefaser og solas bevegelse over himmelen.
 * 3) Elevene skal kunne vurdere sterke og svake sider ved egne og andres tekster.
 * 4) Elevene skal kunne bruke digitale skriveverktøy i skriveprosesser og i produksjon av interaktive tekster.
 * 5) Elevene skal kunne lage sammensatte tekster med bilder, utsmykninger og varierte skrifttyper til en større helhet, manuelt og ved hjelp av digitale verktøy.
 * 6) Elevene skal kunne bearbeide digitale tekster og drøfte virkningene.

Målene kan brytes ned til konkrete målsettinger for prosjektarbeidet, og det utarbeides vurderingskriterier for lav, middels og høy måloppnåelse. Elevene blir gjort kjent med både mål og vurderingskriterier, slik at de kan bruke disse som retningslinjer i arbeidet. De kan også være delaktige i å utvikle kjennetegn på de ulike gradene av måloppnåelse for å få et større eierskap til prosjektet.

=Innhold= Det faglige innholdet i prosjektarbeidet må dannes med utgangspunkt i målene fra læreplanen. Solsystemet med tilhørende planeter, måner og andre objekter vil være sentralt (jf. mål nr 1). I tillegg vil det være aktuelt å utvikle enkle modeller av solsystemet for å forklare fenomener som dag og natt, månefaser og hvordan sola beveger seg over himmelen (jf. mål nr 2). Dette kan gjøres gjennom illustrasjoner eller animasjoner (jf. mål nr 5). På denne måten jobber man med målet om å lage sammensatte, interaktive tekster (jf. mål nr 4 og 5).


 * Det faglige innholdet vil kunne omfatte: **
 * Planetene: Merkur, Venus, Jorda, Mars, Jupiter, Saturn, Uranus, Neptun
 * Dvergplaneter: f.eks. Pluto, Ceres, Eris, Makemake, Haumea
 * Asteroider og kometer
 * Sola
 * Månen
 * Observerbare fenomener

Innholdet fordeles mellom gruppene, slik at hver gruppe skal skrive om et objekt/fenomen. For å nå målet om å vurdere sterke og svake sider ved andres tekster, blir prosessorientert skriving med responsarbeid også en viktig del av innholdet (jf. mål nr 3 og 6). Ved å vurdere andres tekster etter oppsatte kriterier, kan man bli mer oppmerksom på sterke og svake sider ved egen tekst. Dette kan medføre økt kvalitet på tekstskapingen, men krever at læreren setter rammer for hvordan slik vurdering skal foregå for å sikre at alle elever blir ivaretatt i prosessen.

=Arbeidsmåter= == Arbeidsmåter handler om hvilke metoder som benyttes for å lære det faglige innholdet. Vår erfaring er at det kan være nyttig å aktivere elevenes forkunnskaper. Dette kan gjøres ved å lage tankekart - først individuelt og siden i fellesskap. Videre ser vi for oss at læreren presenterer fagstoffet og hjelper elevene til å finne kilder for å samle ytterligere informasjon. Dette kan f.eks. være lærebøker, faktabøker, nettsider eller andre læringsressurser. Ofte kan det være nyttig å tipse elevene om hvor de finner god informasjon. Ved frie Internett-søk vil mange elever velge den informasjonen som står øverst på trefflista.Ved å utarbeide en kildesamling for elevene, kan man unngå dette. I tillegg kan det danne grunnlag for diskusjoner rundt kildekritikk og utvikling av informasjonskompetanse.

For å dekke læreplanens krav om utvikling av digitale ferdigheter, har vi valgt å bruke wiki-teknologi. Denne teknologien kan legge til rette for at elevene i fellesskap utvikler en læringsressurs om verdensrommet for klassen eller skolen. Wiki er godt egnet til samarbeidsprosjekter der grupper eller enkeltelever får ansvar for å skrive tekster om de ulike delemnene. I tillegg er det godt egnet til å lage sammensatte tekster med bilder, animasjoner, videoklipp og lenker. Tekstproduksjonen foregår ved at elevene/gruppene lager egne sider tilegnet de ulike objektene i solsystemet. De kan også gå inn og kommentere, diskutere og redigere hverandre sine tekster. På denne måten kan de bevisstgjøres om kvalitetstrekk ved sammensatte tekster. Dersom noen skulle være uheldig og slette arbeid som er gjort av andre, har wiki en funksjon som gjør at man lett kan gå tilbake til tidligere versjoner. Dette gjør det også lettere å beskytte seg mot bevisst sabotasje (Høiland og Wølner 2007, s. 78).

Vi anbefaler vi at det legges opp til en presentasjonsrunde på slutten av prosjektet f or at elevene skal lære av hverandre, og ikke bare sin egen del av prosjektet. Her kan elevene fortelle om hva de har lært og erfart - både i forhold til kunnskapsmål og samarbeid. For å dokumentere læring, kan man på ny lage individuelle og felles tankekart. Dersom elevene i fellesskap klarer å lage et tankekart som er mer omfangsrikt enn det første, vil det tyde på at klassen som helhet har utviklet kunnskapene om verdensrommet.

=Elev- og lærerforutsetninger= I en klasse vil man vanligvis ha et bredt spekter av elevforutsetninger som kan virke inn på læringsarbeidet. Dette kan være forskjeller i ferdighets- og kunnskapsnivå, men innebærer også forskjellig motivasjon, innsats og læringsstil. Noen elever lærer best ved å jobbe alene, andre foretrekker å jobbe i gruppe. Ved å bruke wiki i læringsarbeidet kan man legge til rette for tilpasset opplæring. Mange elever opplever det som mer inspirerende å jobbe med en oppgave når de får bruke teknologiske hjelpemidler. Elever som synes det er vanskelig å skrive, kan bidra med å lage animasjoner, finne passende videoklipp (husk å avklare opphavsrettigheter), eller gjøre andre oppgaver som er nødvendig i prosjektet. Dette kan bidra til økt motivasjon.

Lærerens forutsetninger kan også innvirke på læringsarbeidet. I denne sammenhengen vil vi ta opp lærerens digitale forutsetninger. Noen lærere har god digital kompetanse, mens andre kan ha liten erfaring med digitale hjelpemidler. For en lærer med gode digitale ferdigheter vil det være forholdsvis enkelt å sette seg inn i wiki-teknologien. Det finnes gode hjelperessurser, og man lærer mer etterhvert som man bruker verktøyet (Harboe 2010, s. 93). For lærere med begrensede digitale ferdigheter vil det kunne oppleves som utfordrende og utrygt å navigere i ukjent farvann. Likevel finnes det eksempler på lærere som har satt i gang prosjekter uten å ha nødvendige forkunnskaper. De har dratt nytte av elevenes kunnskaper, og lagt til rette for at elevene på egen hånd har funnet gode løsninger (Moberg 2013).

=Rammefaktorer= Rammefaktorer omfatter de faktorene som ligger utenfor undervisningen, men som kan påvirke i positiv eller negativ retning. Dette kan handle om tidsbruk, klassestørrelse, sammensetning av klassen, tilgang på datamaskiner og annet læringsmateriell. Vi tar utgangspunkt i en "vanlig" klasse på mellomtrinnet som består av 24 elever og en lærer. Kanskje har skolen et datarom som må reserveres til de timene prosjektet skal gjøres? Eller klassen kan ha 3-4 datamaskiner i klasserommet. Dette legger føringer for organiseringen av undervisningen. Med 3-4 datamaskiner i klasserommet kan man lage en rullering der elevene/elevgruppene får tid på pc etter tur. Med et datarom har flere elever anledning til å jobbe samtidig, men det finnes begrensninger ved at en wikiside bare kan redigeres av en i gangen. Noen skoler har skap med bærbare pc'er som kan reserveres for klassen. Dette vil innebære en mer fleksibel løsning, men likevel kreve tid til oppsetting av utstyr. Kanskje bør man derfor vurdere å komprimere den tiden som brukes til prosjektet?

Vi ser for oss en tidsramme på to uker hvert år fra femte til sjuende klasse for å fullføre wikien. På denne måten kan elevene få en opplevelse av at de utvikler både kunnskaper, forståelse og skriftlige ferdigheter. I disse ukene bruker man alle timene i norsk og naturfag. I tillegg kan man vurdere om det kan være aktuelt å bruke timer også fra andre fag. For at dette skal fungere, forutsetter vi at læreren følger trinnet i tre år, og at kollegene stiller seg positive til prosjektet. En wiki kan bygges ut nærmest i det uendelige, så det er viktig at læreren setter klare rammer for tidsforløpet. Blant annet bør man legge inn frister for når ulike deler av arbeidet skal være ferdig (Høiland og Wølner 2007, s.79). For eksempel kan det være fornuftig å sette en tidsfrist der alle førsteutkastene skal være klar til vurdering. På denne måten kan man legge til rette for at elevene går inn og vurderer hverandres bidrag.

=Vurdering= Når det gjelder vurdering er det flere muligheter. Vi tar her utgangspunkt i vurdering for læring. Ved å bruke tydelige mål og konkrete vurderingskriterier, kan elevene lettere forholde seg til hva som kreves av læringsarbeidet, og dermed også vurdere egen innsats og læring. Med andre ord bør både mål og kriterier være annonsert i forkant av undervisningsopplegget. Kanskje har elevene også bidratt til å utvikle vurderingskriterier? I forbindelse med det skisserte opplegget vil vi anbefale å utarbeide der målene er satt opp sammen med kriterier på høy, middels og lav måloppnåelse. Vi anbefaler at elevene vurderer sin egen innsats og måloppnåelse i forhold til disse kriteriene. Ofte kan man se at elevene har stor grad av selvinnsikt, men i noen tilfeller stemmer egenvurdering i liten grad med andres vurdering. I slike tilfeller kan korrektiver fra andre virke bevisstgjørende. Vi anbefaler også at elevene får anledning til å vurdere andres arbeid. Dette vil kunne føre til at man lærer av hverandre, og får ideer til eget videre arbeid.

=Praktisk gjennomføring av opplegget= En klasse-wiki kan brukes både som pedogogisk dokumentasjon og som læringsressurs for klassen. Vi ser for oss at elevene starter arbeidet i 5. klasse. Kanskje velger man å konsentrere seg om planetene dette året. Neste skoleår vender man tilbake til temaet og bruker wikien som repetisjon. Elevene har nå et godt utgangspunkt for å videreføre arbeidet. De kan undersøke andre himmellegemer og fenomener, og de kan bygge ut wikien med ny informasjon - også om de planetene som de lærte om året før. Dette gjentar seg når elevene går i 7. klasse. Elevene kan følge sin egen utvikling over tid, og de ser at de kan samarbeide om å lage en felles læringsressurs. Wikien fungerer dermed også som pedagogisk dokumentasjon på elevenes kollektive læring. Om man i tillegg vil ha en individuell dokumentasjon, kan elevene lagre sine bidrag til wikien i en digital mappe, eller man kan la elevene bruke læringsressursen til å forberede seg til en prøve om fagstoffet. Kanskje elevene til og med kan lage prøven?

Hvis du trenger hjelp til det praktiske arbeidet med å lage en wiki kan du se litt på denne siden. Vi har også laget et wiki-"skjelett" som viser hvordan wikien kan se ut før elevene begynner å fylle den med informasjon. Vi håper dette kan inspirere deg til å lage din egen wiki! Husk at du kan lage en wiki om hva som helst!

=Kilder= Høiland, T. og Wølner, T.A. (2007) //Fra digital ferdighet til kompetanse - om didaktikk for arbeid med digitale medier i skolen.// Oslo: Gyldendal Norsk Forlag AS.

KD (2006) //Læreplanverket for Kunnskapsløftet.// Oslo: Kunnskapsdepartementet. Utdanningsdirektoratet. Hentet 11. april fra: []

Mogerg, L.M. (2013) //Barn og unges digitale arena 2.// Høgskulen i Volda: Publisert som PDF i LMS.


 * Fortsett til undervisningsopplegg med wiki på ungdomstrinnet. **


 * Tilbake til startsiden **